*Informācija plašsaziņas līdzekļiem*

*2023. gada 11. aprīlī*

**Latvijas Mākslas akadēmija aicina sajust mākslas drēbi atvērtajās skatēs**

LMA aicina uz atvērtajām skatēm – no 24. aprīļa līdz 2. maijam LMA durvis būs atvērtas visiem, kuri vēlas sajust drēbi, izkost studiju procesus, izložņāt katedras un apraudzīt, ko skatēs izstāda šobrīd LMA studējošie. Šī ir iespēja ne tikai redzēt studiju rezultātus, bet arī iztaujāt studentus un pasniedzējus un izpētīt akadēmiju no iekšpuses līdz pēdējai vīlītei.

Aplūko [atvērto skašu programmu](https://docs.google.com/spreadsheets/d/1bbgXOmVat9DKRNW_cv0hbRFCfcJbZDf6QRlt_bGwqJI/edit#gid=0), sazīmē savu plānu un lidinies uz LMA atvērtajām durvīm! Lai tiktos ar apakšnozares pārstāvjiem, izvēlies dienu un piesakies uz e-pastu: studijuskates@lma.lv.

Un ar atvērtajām skatēm LMA pavasara notikumu virpulis tikai sākas! 10. maijā LMA Talantu mese aicinās kopā sanākt visu mākslu studentus un absolventus un darba devējus no dažādām nozarēm, jo mākslinieki ir ne tikai ēteriskas būtnes, bet arī strādājoši cilvēki ar miesu un asinīm. Savukārt jūnijā notiks jauno absolventu sasniegumu svinības – diplomdarbu izstāde un dizaina diplomdarbu dienas. Seko līdzi un turi kalendāru pa rokai!

Studētgribētāji, kuri plāno vai sapņo studēt mākslas – Latvijas Mākslas akadēmijā no 30. marta līdz 6. jūlijam ir atvērta elektroniskā reģistrēšanās studijām maģistra programmā [apply.lma.lv](https://apply.lma.lv/), savukārt pieteikšanās studijām doktorantūrā un profesionālā doktora programmā pieteikšanās notiks no 1. jūnija līdz 6. jūlijam, un pieteikšanās bakalaura studiju programmā notiks no 17. līdz 21. jūlijam.

Informāciju sagatavoja

Laura Ozola

Sabiedrisko attiecību vadītāja

Latvijas Mākslas akadēmija

Tālr. +371 29995067